১৯৫২ সালের ২১ ফেব্রুয়ারির রক্তাক্ত ঘটনার প্রতিক্রিয়ায় শেরপুরের চকবাজার নামক স্থানে একটি খোলা মাঠে স্বতঃস্ফূর্তভাবে শহীদ মিনারের ভিত্তিপ্রস্তর স্থাপন করেন স্থানীয় প্রগতিশীল নেতৃবর্গ। পরবর্তীকালে কমিউনিস্ট নেতা হাবিবুর রহমানের আহ্বানে ১৯৫৩ সালের ২৮ নভেম্বর শেরপুর পৌরসভা কার্যালয়ে শহীদ মিনার নির্মাণের জন্য এক বৈঠক অনুষ্ঠিত হয়। সেখানে স্থানীয় জি.কে.পি.এম. ইনিস্টিটিউট, ভিক্টোরিয়া মেমোরিয়াল স্কুল, শেরপুর মাদ্রাসা ও গার্লস হাই স্কুলের ছাত্রছাত্রীরা অংশগ্রহণ করেন। বৈঠকে ১৩ সদস্যের একটি ‘শহীদ মিনার নির্মাণ কমিটি’ গঠন করা হয়। মনসুর আলী ও নিজাম উদ্দিন আহমদ শহীদ মিনারের জন্য ইট দিয়ে সাহায্য করেন। তৎকালীন আড়াই আনি জমিদারের বড় তরফের ম্যানেজার ক্ষীতিধর রায়ের নিকট রবি নিয়োগীর নেতৃত্বে শহীদ মিনার নির্মাণের জন্য জায়গা ব্যবহারের অনুমতির আবেদন করা হয়। তাঁর মৌখিক স্বীকৃতি নিয়ে চকবাজারে দেবোত্তর সম্পত্তির উপর শহীদ মিনার নির্মাণ শুরু হয়। রাজমিস্ত্রি বিশ্বনাথ চৌহান রাতের অন্ধকারে আলো জ্বেলে গোপনে তিন ধাপের একটি বেদি নির্মাণ করে সেটির উপর একটি পিলার তুলতে সক্ষম হন। টাকার অভাবে মিনারের গায়ে পলেস্তারা লাগানো সম্ভব হয়নি। এভাবেই ১৯৫৪ সালের জানুয়ারিতে শহীদ মিনার নির্মাণের কাজ সম্পন্ন হয়। ১৯৭১ সালে মুক্তিযুদ্ধের সময় পাকিস্তানি বাহিনীর গোলার আঘাতে ধ্বংস হবার পূর্ব পর্যন্ত এই শহীদ মিনারেই শেরপুরের প্রগতিশীল রাজনৈতিক ও সাংস্কৃতিক কর্মকা- অনুষ্ঠিত হতো।